Hindi News

National

Alcohol \'home Delivery\' Under The Influence Of Zomato Swiggy

गुजरात में जोमैटो-स्विगी की आड़ में शराब की होम डिलीवरी

10 महीने पहले



कॉपी लिंक

अस्पताल, घर, सरकारी कार्यालय, पुलिस स्टेशन में भी पहुंच रही शराब

डिलीवरीमैन ‘लीजिए आपकी वेज बिरयानी’ कहकर देते हैं शराब की बोतल

बारडोली (गुजरात से पार्थिव देसाई, जयदीप सिंह परमार की रिपोर्ट). गुजरात में शराबबंदी कागजों पर ही है। दक्षिण गुजरात में सूरत, बारडोली समेत कई शहरों में जोमैटो-स्विगी की आड़ में फूड डिलीवरीमैन धड़ल्ले से शराब की डिलीवरी कर रहे हैँ। इसका खुलासा भास्कर के स्टिंग ऑपरेशन में हुआ है। भास्कर की टीम ने इसके लिए लगातार एक महीने तक मशक्कत की।



अलग-अलग समय पर शराब मंगवाई

स्टिंग ऑपरेशन में अलग-अलग दिनों में कई स्थानों पर जोमैटो-स्विगी के डिलीवरीमैन को शराब का ऑर्डर दिया गया। उनके द्वारा घर, ऑफिस, रो-हाउस, हॉस्पिटल में शराब-बीयर की डिलीवरी की गई। इतना ही नहीं, डिलीवरीमैन ने पुलिस स्टेशन परिसर भी में शराब की डिलीवरी की। डिलीवरीमैनों ने दावा किया कि सूरत, बारडोली समेत कई शहर हैं, जहां वे शराब की डिलीवरी करते हैं। जोमैटो-स्विगी की ड्रेस होने के कारण पुलिस इन पर शक नहीं करती। इसी का फायदा उठाकर ये लोग हेराफेरी करते हैं।



बारडोली के राजस्व कार्यालय में भी शराब की डिलीवरी

स्टिंग में भास्कर की टीम ने पहले फूड का ऑर्डर दिया। जब डिलीवरीमैन आया तो उससे पूछा कि क्या शराब की डिलीवरी करते हो? उसने वहीं शराब की डिलीवरी भी की। इसके दूसरे ही दिन एक डिलीवरीमैन ने पुलिस थाना परिसर में अपने बैग से शराब की बोतल निकालकर दी। कई डिलीवरीमैन ने शराब पहुंचाने को साइड बिजनेस बना रखा है। इसमें फूड डिलीवरी कंपनी का कोई सीधा संबंध नहीं होता।

कहते हैं- लीजिए आपकी वेज बिरयानी



# पहली : घर पर डिलीवरी

भास्कर-हैलो, जोमैटो

जोमैटो- हां जी, बोलो कौन?

भास्कर-हमारी कल बात हुई थी, बोतल के लिए।

जोमैटो-किस बोतल की बात कर रहे हैं आप?

भास्कर-शराब की यार…

जोमैटो-भाई, आपका नम्बर मैं सेव कर लेता हूं, बाद में बात करता हूं।

सर्विस बॉय का कॉल न आने पर 5 अक्टूबर की रात भास्कर ने 8.30 बजे फिर कॉल किया।

भास्कर-हैलो, जोमैटो

जोमैटो-हां, जी, आज व्यवस्था करता हूं, कल मैं काम पर था।

भास्कर-कितनी देर लगेगी, गरबा शुरू हो, उसके पहले चाहिए।

जोमैटो-ओके, मैं व्यवस्था करता हूं, फोन करूंगा।

बाद में 9.45 बजे कॉल आया।

जोमैटो-व्हिस्की की बोतल फुल मिलेगी, हॉफ या क्वार्टर नहीं।

भास्कर-कोई बात नहीं, आप ले आओ।

जोमैटो-कौन-सी लाऊं?

भास्कर-कौन-सी है?

जोमैटो-आईबी है, आरसी है, ब्लेंडर है, बताओ, कौन-सी लाऊं?

भास्कर-आईबी के कितने?

जोमैटो-1000 रुपए लगेंगे।

भास्कर- ओके, खाना लेकर तुम घर ही आ जाओ।



जोमैटो डिलीवरी बॉय 5 अक्टूबर की रात 10.20 बजे बाबेन अपार्टमेंट के फ्लेट में इम्पीरियल ब्लू व्हिस्की की बोतल लाकर डिलीवरी करता है। भास्कर ने उसे 200 रुपए अधिक दिए। फिर पूछा-हमें फिर जरूरत पड़ेगी, तो मिल जाएगी? तब डिलीवरीब्वाय ने कहा- बारडोली में आप जहां कहें, वहां पहुंचा दूंगा। मुझे कॉल करना। ऐसा कहते हुए उसने शराब की बोतल निकालकर दी और चला गया।

# दूसरी: ऑफिस में डिलीवरी

भास्कर ने 16 अक्टूबर को स्विगी में दोपहर एक बजे फूड का ऑर्डर कर बारडोली के भास्कर ऑफिस में फूड मंगवाया। फिर डिलीवरी बॉय से कहा-बीयर की व्यवस्था हो सकती है क्या?

स्विगी- (हंसते-हंसते) हो जाएगी साहब।

भास्कर- कितने रुपए दूं?

स्विगी-लाकर दूंगा, तभी देना। ऐसा कहते हुए डिलीवरी बॉय बीयर लेने निकल गया। कुछ देर बार स्विगी के बेग में बीयर की दो ठंडी बोतलें लेकर ऑफिस में आ गया। उसे बीयर के 400 और डिलीवरी के 100 रुपए टिप के दिए। वह खुश होकर चला गया।



# तीसरी: रो हाउस डिलीवरी

बाबेन रो हाउस में डिलीवरी बॉय के आने पर टीम ने उससे बात की।

भास्कर-कोई परेशानी तो नहीं हुई ना?

स्विगी- नहीं साहब, स्विगी का बैग है न, फिर कैसी परेशानी?

भास्कर- आपकी तनख्वाह कितनी बनती है?

स्विगी- हमारा वेतन नहीं होता, केवल ऑर्डर पर 23 रुपए मिलते हैं। इसलिए हम जोमैटो और स्विगी दोनों के लिए काम करते हैं।

भास्कर- आपके पास आई कार्ड होता है?

स्विगी- नहीं, केवल यूनिफार्म और बैग ही होता है। (जाते हुए कहा- दूसरी बार जरूरत पड़े, तो बताना)



# चौथी: राजस्व कार्यालय में डिलीवरी

सरकारी कार्यालयों में भी शराब पहुचाई जाती है, इसकी पुष्टि करने के लिए 17 अक्टूबर को शाम 4.40 बजे राजस्व कार्यालय में बीयर का ऑर्डर किया।

जोमैटो- कहां हैं आप?

भास्कर- राजस्व कार्यालय में, आप यहीं आ जाओ।

जोमैटो- पार्किंग की गाड़ी में बैठे रहें, वहीं आ रहा हूं।

(बाद में आकर कहता है- यह लीजिए आपकी वेज बिरयानी, कहते हुए उसने बीयर दी। इस तरह से सरकारी कार्यालयों में भी बीयर ऑर्डर पर आ जाती है।)



# पांचवीं: हॉस्पिटल में डिलीवरी

भास्कर ने हॉस्पिटल के मैदान में डिलीवरी मांगी। चौंकाने वाली बात यह है कि हॉस्पिटल के कम्पाउंड में पुलिस की गाड़ी भी खड़ी थी। पुलिस की उपस्थिति में भी व्हिस्की की डिलीवरी की।

# छठी: पुलिस स्टेशन डिलीवरी

पुलिस स्टेशन परिसर में शराब पहुंच सकती है, इसकी पुष्टि करने के लिए 7 नवम्बर को दोपहर 3.27 बजे जोमैटो डिलीवरी बॉय को व्हिस्की की बोतल मंगाने के लिए फोन किया।

भास्कर-आज शराब की बोतल की सेटिंग कर सकते हो क्या?

जोमैटो-ऑर्डर पर हूं, थोड़ी देर बाद कॉल करता हूं।

(थोड़ी देर बाद फोन आया)

जोमैटो-ऑफिसर च्वाइस और आरसी दोनों हैं, बोलो कौन-सी चाहिए?

भास्कर- आरसी लेकर बाजा के नीम चौक के पास आओ।

जोमैटो- चौक के पास आ गया हूं, आप कहां हैं?

भास्कर-नीम चौक के पास ट्रैफिक है, पास ही पुलिस स्टेशन है, उसके कैम्पस में कार में बैठा हूं।

जोमैटो-ओके, वहीं आ रहा हूं।



4.04 बजे डिलीवरी बॉय पुलिस स्टेशन परिसर में पहुंचा और उसने जोमैटो के बैग से शराब की बोतल निकालकर दी।









